謝朱南塘借己田爲易陸宅山建玉宸道宇
作者：衛宗武
朝代：宋

paragraphs: 好山未易得，况此不多山。
靡迤八九丘，遠眎猶彈丸。
幾載謀一區，經營何其艱。
尺求而寸予，往往人所慳。
丙舍西復西，一岑頗巑岏。
其坡委蛇垂，宛若縈带鞶。
又類立大纛，轉幟風飛翻。
其中似掌平，可爲宮與壇。
荷君割膏腴，易置爲我懽。
斯舉昔罕聞，豈但今所難。
得以奉帝尊，峻閣而危欄。
顧惟匪陶頓，奚以役倕般。
蓋由心願欲，寧恤家殫殘。
于茲延真侶，亦足化世頑。
報乏千鎰金，感著方寸丹。
每嗟隸黔首，孰若儕黄冠。
惟弗叛宣尼，何妨師老聃。
斯宇儻落成，屈致居其間。
玄玄五千言，言言推其端。
看生白室光，相對清晝閒。
學道能造極，何必三神巒。